
ACORD 198/2006, DE 14 DE JUNY, DEL PLE DEL CONSELL DE L’AUDIOVISUAL DE CATALUNYA

Expedient núm. 2/A/2006. Autorització prèvia de negoci jurídic sol·licitat per la societat IG Media Produccions, SL.

1. Antecedents

1. El 20 de gener de 2006 el Srs. Luís del Olmo Gonzàlez i Salvador Solé Buldú, administradors mancomunats de la societat IG Media Produccions, SL van presentar a la Direcció General de Mitjans i Serveis de Difusió Audiovisuals escrit (registre entrada de la Delegació Territorial de Govern de la Generalitat a Barcelona 5.702/2006) sol·licitant l’autorització administrativa relativa a varies operacions que impliquen la modificació de l’estructura accionarial de la societat IG Media Produccions,  SL.

2. El 20 de febrer de 2006 va tenir entrada en aquest Consell un escrit de 16 de febrer de 2006 (Registre entrada núm. 425/2006)  de la Direcció General de Mitjans i Serveis de Comunicació Audiovisuals juntament amb la sol·licitud d’autorització de negocis jurídics i documents corresponents presentats per IG Media Produccions, SL en relació als esmentats negocis jurídics del seu capital social.

3. El  13 de març de 2006 el Consell va sol·licitar  a la Direcció General de Mitjans i Serveis de Comunicació Audiovisuals (registre sortida núm. 364/2006) que trametés tot l’expedient administratiu i els antecedents relatius a la societat IG Media Produccions, SL.

4. El 15 de març de 2006 el Consell va trametre a IG Media Produccions escrit (registre sortida núm. 433/2006), mitjançant el qual es va posar en el seu coneixement la competència del CAC  per tramitar i resoldre l’expedient. També  es sol·licitava a IG Media Produccions, SL que aportés,  en el termini de deu dies a comptar des de la recepció de la notificació, informació relativa a la sol·licitud d’autorització administrativa de negocis jurídics a l’efecte  d’aplicació dels límits de concentració que estableixen els articles 39, 40 i 43 de la LCA. IG Media Produccions, SL va rebre l’esmentada notificació en data 6 d’abril de 2006.

5. El 24 de març de 2006 la Direcció General de Mitjans i Serveis de Comunicació Audiovisuals va trametre al Consell (registre entrada núm. 747/2006) còpia de l’expedient administratiu referit a la societat IG Media Produccions,SL.

6. El 4 d’abril el Consell va rebre escrit ( registre entrada núm. 826/2006) de la senyora Meritxell Bosch i Garcia, en qualitat de mandatària verbal de la societat IG Media Produccions,SL, demanant l’ampliació del termini concedit per aportar la documentació requerida. En conseqüència es va concedir una ampliació del termini.

7. El 24 d’abril de 2006 es va rebre en aquest Consell (registre entrada núm. 984/2006) la documentació requerida a IG Media Produccions,SL.

8. Analitzada la documentació aportada es va detectar que existia una operació anterior als negocis jurídics pels que es demana autorització que no estava acreditada, en conseqüència  el Consell va dictar l’Acord 157/2006, de 12 de maig de 2006, mitjançant el qual s’acordava requerir a IG Media Produccions, SL per tal de que aportés la documentació corresponent, així com suspendre el termini per resoldre el procediment d’autorització  per un termini de deu dies a comptar des de la notificació del requeriment.  La societat va rebre la notificació el dia 18 de maig de 2006 i  va presentar la documentació requerida el dia 19 de maig de 2006 davant la Delegació Territorial del Govern de la Generalitat a Barcelona (registre entrada 45.826/2006). El 29 de maig de 2006 es va rebre en aquest Consell (registre entrada 0111/45826/2006) la documentació requerida.

9. Vist l’informe dels serveis del Consell de l’Audiovisual de Catalunya.

2. Fonaments de dret

2.1 Competència del Consell de l’Audiovisual de Catalunya

El Ple del Consell de l’Audiovisual de Catalunya en la sessió de 8 de març de 2006, va aprovar l’Acord 78/2006 que, entre d’altres, diu: «Cal dir, d’entrada, que la major part del règim jurídic de la prestació de serveis de comunicació audiovisual —excepció feta d’aquells reduïts supòsits en què el desenvolupament infralegal esdevé imprescindible— resulta directament aplicable amb l’entrada en vigor de la Llei de la comunicació audiovisual de Catalunya. Així, és clar que la normativa prevista en relació a matèries com ara la garantia del pluralisme i el control de les concentracions, el règim d’autorització dels negocis jurídics que afecten l’operador, o bé les disposicions relatives a continguts audiovisuals, és aplicable des del propi moment d’entrada en vigor de la Llei, i de fet ha estat ja objecte d’aplicació, en alguns aspectes, per part del Consell al llarg d’aquests primers mesos de vigència»

En aquest sentit, el Consell de l’Audiovisual de Catalunya de conformitat amb el que estableix l’article 41 i la lletra b de l’apartat 1 de la disposició transitòria cinquena de la Llei 22/2005, de 29 de desembre, de la comunicació audiovisual de Catalunya esdevé l’òrgan competent per a la tramitació i resolució de l’expedient.

2.2 Descripció de les operacions objecte d’autorització administrativa.

1. La societat IG Media Produccions, SL sol·licita autorització per quatre operacions que impliquen la transmissió de 36.060 participacions socials de l’entitat IG Media Produccions, SL, representatives del 33,33% del capital social. Les esmentades operacions es van subscriure el 30 de desembre de 2005. Per acreditar aquest fet la societat IG Media Produccions, SL adjunta a l’escrit de sol·licitud dues escriptures públiques de compravenda de participacions socials de data 30 de desembre de 2005, atorgades davant el notari de [...],  Sr. [...], amb números de protocol [...] i [...].

De l’escriptura amb número de protocol [...], de compravenda de participacions, es desprèn que el Sr. [...], titular de 9.015 participacions socials de l’entitat IG Media Produccions, SL, números 1 al 9015, ambdós inclosos i el Sr. [...], titular de 9.015 participacions socials de la mateixa societat, números 54.093 al 63.107 ambdós inclosos, venen a la societat Chest Game, SL, les esmentades participacions, prèvia renuncia dels restants socis de la sol·licitant.

De l’escriptura amb número de protocol número [...], de compravenda de participacions i constitució de condició resolutòria, es desprèn que el Sr. [...], titular de 9.015 participacions socials de l’entitat IG Media Produccions,SL, números 63.108 al 72.122, ambdós inclosos, i la companyia Ce Trencada, SL, titular de 9.015 participacions socials de la mateixa societat números 9.016 al 18.030 ambdós inclosos venen a Chest Game, SL les esmentades participacions. Consta a l’escriptura que es constitueix una condició resolutòria que estableix que la falta de pagament de qualsevol del terminis establerts per l’abonament del preu, produirà la resolució de ple dret de la compravenda

2. S’ha de posar de manifest que la sol·licitant ha aportat les escriptures de compravenda de participacions socials formalitzades i no un projecte de modificació de l’estructura accionarial de conformitat amb el l’apartat 1 de l’article 41 ce la LAC. 

3. Desprès de les operacions descrites la composició accionarial de la societat IG Media Produccions, SL resultaria la següent: Gibson Time, SL és titular de 72.122 participacions, representatives del 66’66% del capital social i Chest Game, SL és titular de 36.016 participacions representatives del 33’33% del capital social. S’ha de posar de manifest que la societat IG Media Produccions, SL s’ ha presentat com a licitadora del concurs públic per a l’adjudicació de diferents concessions del servei públic de televisió digital local fent constar aquesta composició accionarial. 

Per tant, de les manifestacions anteriors, i vista l’oferta de ràdio i televisió de l’àrea de difusió de l’Anoia, cal posar de manifest que mitjançant aquestes operacions  no es produeix, segons el que estableix l’ apartat 1 de l’article 43 de la Llei 22/2005, una posició d’influència dominant a l’ Anoia en quant que Chest Game, SL no controlaria més d’un 25% de l’oferta a l’àrea de difusió de la Comarca de l’Anoia.

4. S’ha analitzat també la incidència en el  pluralisme i control de les concertacions dels mitjans de comunicació vinculats a IG Media Produccions, SL i a Chest Game, SL:, en aquest sentit s’ha estudiat a la societat Gibson Time, SL accionista majoritària de IG Media Produccions, SL amb un 66,66% del capital i a la societat Onda Ramblas, SA titular del 63,67% de les accions de Gibson Time, SL.

Es conclou que no es produeix, segons el que estableix l’ apartat 1 de l’ article 43 de la Llei 22/2005, de 29 de desembre, de la comunicació audiovisual de Catalunya, una posició d’influència dominant a l’Anoia en quant que ni Gibson Time, SL ni Onda Ramblas, SA no controlen més d’un 25% de l’oferta a l’àrea de difusió de la comarca. 

Per tot l’exposat, el Ple del Consell de Audiovisual de Catalunya adopta els següents:

ACORDS
1. Autoritzar, als efectes d’allò que disposa l’article 41 de la llei 22/2005, de 29 de desembre, de la comunicació audiovisual de Catalunya, els negoci jurídics de transmissió de 36.060 participacions socials de la societat IG Media Produccions, SL  a l’entitat Chest Game,SL d’acord amb els fonaments de dret.

2. Notificar aquest Acord a la societat IG Media Produccions, SL.

Barcelona,  14 de juny de 2006.

Josep M. Carbonell i Abelló



Antoni Bayona Rocamora

President

